Il-Ministru għall-Ekonomija, Investiment u Intrapriżi Żgħar Chris Cardona  ħabbar li fi ftit jiem oħra se titnieda inizjattiva, bl-involviment tal-privat, fejn se jkun offrut taħriġ bla ħlas lis-sidien tan-negozji, partikolarment dawk li għandhom nuqqas ta’ għarfien, dwar l-użu tal-ICT fil-ġestiment tan-negozju tagħhom. Huwa qal dan waqt konferenza tal-aħbarijiet li matulha nieda l-ewwel ‘Valletta Shopping Festival’, Dr Cardona fisser kif sidien b’ħiliet adegwati fl-ICT mhux biss jistgħu jiffaċilitaw u jissimplifikaw l-operat imma wkoll ma jitilfux l-opportunitajiet li qed jiżviluppaw. Il-Ministru Cardona tkellem fuq l-irwol importanti li għandhom in-negozji tradizzjonali fis-soċjetà u fl-ekonomija ta’ Malta  u qal li huwa għalhekk li fid-dawl ta’ dan hemm bżonn ukoll li tkompli l-ħidma biex ikun iffaċilitat in-negozju f’dan is-settur. Qal li għalhekk li permezz ta’ riformi fil-liġijiet attwali se jitwettqu t-tibdiliet meħtieġa biex is-sidien tal-ħwienet jingħataw iktar diskrezzjoni fil-mod ta’ kif għandhom jiġġestixxu n-negozju tagħhom u biex b’hekk ikunu jistgħu isiru aktar kompetitivi. Il-‘Valletta Shopping Festival’ hija inizjattiva organizzata minn Republic Street Business Community Association (RSBCA), u għandha tgħin biex tkompli timbotta lill-Belt bħala ċentru ta’ kummerċ, kultura u divertiment. Il-Ministru Cardona qal li permezz ta’ xogħol u determinazzjoni, u bl-għajnuna ta’ inizjattivi bħal dik imnedija llum, il-Belt qegħda terġa’ takkwista l-popolarità li kienet tgawdi fil-passat. Qal li r-riżultati għall-2013 juru li l-Belt Valletta reġgħet saret id-destinazzjoni preferita għall-konsumaturi Maltin matul iż-żmien tal-Milied. Fil-perjodu tal-Milied 2013 kien hemm żieda ta’ 15 fil-mija, fuq is-sena preċedenti, ta’ xerrejja li żaru l-ħwienet tal-Belt.